SKRIFTLIG FORESPØRGSEL E-0296/00

af Hartmut Nassauer (PPE-DE) til Kommissionen

(11. februar 2000)

Om: Fremskridt i forbindelse med gennemførelsen af EU's mål i Den Tjekkiske Republik

Til dato er der stadig ikke fundet en løsning på de krænkelser af menneskerettighederne, som borgere af forskellig nationalitet blev udsat for som følge af fordrivelse fra Tjekkoslovakiet i perioden efter Anden Verdenskrigs afslutning. Mange af de pågældende personer lever stadig. Gennem dekreter fra republikkens præsident og yderligere love skete der i årene 1945 og 1946 en fuldstændig beslaglæggelse af formuer hos

først og fremmest tyske og ungarske ejere, der stadig belaster de pågældende personer, og som stadig er legitimeret gennem Den Tjekkiske Republiks lovgivning. Den Tjekkiske Republik er stadig af den opfattelse, at den lov af 8. maj 1946, som fastsætter straffrihed for fordrivelse, stadig er gældende.

Er Kommissionen enig i, at opretholdelse af love og dekreter fra 1945 og 1946, som medførte fordrivelse og deportation af 3 millioner europæiske borgere, ikke udgør et egnet bidrag til gennemførelsen af en stadig tættere union bestående af Europas folkeslag?

Samlet svar afgivet på Kommissionens vegne af Gunter Verheugen på skriftlige forespørgsler E-0293/00, E-0294/00, E-0295/00, E-0296/00, E-0297/00, E-0298/00, E-0299/00, E-0300/00, E-0301/00, E-0302/00, E-0303/00 og E-0398/00

(20. marts 2000)

Tiltrædelsesforhandlingerne med Den Tjekkiske Republik vedrører især dens godkendelse af og tilpasning til Den Europæiske Unions regelværk samt dens evne til at opfylde de betingelser for medlemskab, som Det Europæiske Råd har opstillet. Som medlem af EU vil Den Tjekkiske Republik være nødt til at vedtage og gennemføre fællesskabsbestemmelserne og -politikkerne på alle områder, herunder principperne om fri bevægelighed for personer og fri etableringsret. Det af det ærede medlem rejste spørgsmål skal først og fremmest betragtes i denne sammenhæng, men naturligvis spiller også de politiske kriterier, der blev fastlagt i København, en vigtig rolle, eftersom de vedrører beskyttelsen af menneskerettighederne og af mindretallenes rettigheder. Kommissionen overvåger nøje udviklingen på disse områder i alle ansøgerlande.

Det er imidlertid vigtigt at bemærke, at det tema, der berøres i forbindelse med disse spørgsmål, vedrører begivenheder, der fandt sted, inden EF-traktaten trådte i kraft. De såkaldte Benesch-dekreter vil derfor ikke spille nogen rolle under tiltrædelsesforhandlingerne. Desuden fastslås det i EF-traktatens artikel 295 (tidligere artikel 222), at de ejendomsretlige ordninger i medlemsstaterne ikke berøres af denne traktat. Kommissionen er derfor ikke i stand til at gribe ind i spørgsmål vedrørende tilbagegivelse af ejendom i nuværende eller kommende medlemsstater.

Den Tjekkiske Republik har siden 1992 været kontraherende part i Den Europæiske Menneskerettighedskonvention. Det er Europarådet, der er ansvarligt for gennemførelsen af denne konvention, og derfor bør spørgsmål om emner, der henhører under denne konvention, rettes til Europarådet.

Desuden kan Kommissionen henvise det ærede medlem til de relevante bestemmelser i den tjekkisk-tyske erklæring om de gensidige forbindelser, der blev vedtaget den 21. januar 1997.

Af de forskellige ovenfor anførte grunde anser Kommissionen det for vanskeligt at tage stilling i de særlige sager, som det ærede medlem har rejst.